Пролетно свежи в розовата гама - Мода и козметика - Мода - Edna.bg
Пролетно свежи в розовата гама
09.05.2014 15:30 7463
Пролетното настроение струи отвсякъде, дори в дъждовните дни. Нали след дъжд, винаги изгрява слънце през този сезон? Можем ли да съчетаем облеклото и грима си така, че да отговарят на настроението ни през най-хубавия месец в годината?
Месец май е изпълнен с празници от първия до последния си ден и има много поводи да освежим визията си, доверявайки се на най-мекия и нежен цвят в цялата гама – розовото. Този нюанс е символ на нежност и романтика, но и на доброта и безгранична любов. Розовото носи заряд на младост и пролет като цъфналите ябълкови и кайсиеви дръвчета.
Що се отнася до грима, не бива да забравяме, че едно от правилата за сполучлив грим е той да бъде нанесен така, че да не се забелязва. Идеята е да се подчертаят достойнствата на лицето, но това да е ненатрапчиво. Трябва да се подчертае естествената красота и да се коригират несъвършенствата.
Грим в розово е подходящ за ежедневната визия и предимствата му са, че изглежда отлично дори на ярка дневна светлина. Правилно подбран и нанесен, той е лек и ненатрапчив, но с впечатляващ ефект. Той е особено удачен за дамите с кафяви очи, макар че нежната искреност на розовото стои добре и на светли очи.
При грим в розовата гама, акцентирайте върху устните като подберете вашия нюанс правилно – за дамите с по-светла кожа е подходящ малиново червило или гланц, а за тези с по-тъмна кожа подхожда коралово розово. Не слагайте черна очна линия или черен молив за очи при грим в нежно розово. По-добре използвайте сив или кафяв молив. Ако завършвате грима с руж, използвайте по-мек розов нюанс, за да не се заглуши цветът на устните ви. Все пак не бива да забравяме, че ударението е върху устните.
Ако обичате да се обличате в розово, не се притеснявайте да излезете навън с розова рокля, пола, блуза или яке. Може да комбинирате с черни аксесоари, но все още са актуални и комбинациите розово-оранжево и розово-кафяво. Не е задължително обувките и чантата ви да бъдат в същата гама, но не бива да са в искрящи и натрапчиви цветове, които не хармонизират на чувственото розово. Подходящи са кафяви или бежови обувки и чанти, а чорапогащникът също трябва да е в мек пастелен нюанс. Ако обичате да завършвате тоалета с шал, там имате повече свобода – не е задължително да е едноцветен, но и тук важи принципът за ненатрапчивата нежност, с която си корeспондира розовото.
Облечени в розово, вие заявявате пред околните, че не се притеснявате да изразите себе си и че сте дама, която е готова да прикове погледите върху собствената си особа.
Пролет е! Нека бъдем свежи! Пролетно свежи. Като заобикалящата ни природа.
розово пролет свежест мода тенденция цвят сезон визия настроение романтика нежност